২০১৬ সালের শুরুতে মুক্তি পায় তার অভিনীত উত্তম আকাশ পরিচালিত "রাজা ৪২০"। কৌতুকধর্মী "রাজা ৪২০" চলচ্চিত্রে তিনি নাম ভূমিকা অভিনয় করেছেন। যেখানে তার বিপরীতে অভিনয় করেছেন অপু বিশ্বাস ও রাভিনা বৃষ্টি। এরপর এপ্রিলে মুক্তি পায় সাফি উদ্দিন সাফি পরিচালিত "পূর্ণদৈর্ঘ্য প্রেম কাহিনী ২", যা ২০১৩ সালে মুক্তিপ্রাপ্ত "পূর্ণদৈর্ঘ্য প্রেম কাহিনীর" অনুবর্তী পর্ব। খান তার অভিনয় জীবনে প্রথমবারের মতো ক্রিকেটার চরিত্রে অভিনয় করেছেন। দুই ক্রিকেটারের দ্বন্দ্ব নিয়ে নির্মিত এই চলচ্চিত্রে তার সাথে অভিনয় করেছেন জয়া আহসান, মামনুন হাসান ইমন ও মৌসুমী হামিদ। চলচ্চিত্রটি সমালোচকদের কাছ থেকে ইতিবাচক প্রতিক্রিয়া পায়, এবং বক্স অফিসেও ব্যবসায়িকভাবে সফল হয়, যা বক্স অফিসে সুপার হিট হিসাবে ঘোষিত হয়। এটি ২০১৬ সালের সর্বাধিক উপার্জনকারী বাংলাদেশী চলচ্চিত্রের মধ্যে অন্যতম হয়। এই বছর ঈদুল ফিতরে মুক্তি পায় তার অভিনীত "শিকারি", "রানা পাগলা - দ্য মেন্টাল", "সম্রাট"। যৌথ প্রযোজনার "শিকারি" পরিচালনা করেন বাংলাদেশের জাকির হোসেন সীমান্ত ও ভারতের জয়দীপ মুখার্জী। চলচ্চিত্রে টালিউড অভিনেত্রী শ্রাবন্তী চট্টোপাধ্যায়ের সাথে প্রথম জুটি বেঁধে সমাদৃত হন, এছাড়াও তার সঙ্গে সব্যসাচী চক্রবর্তী, রাহুল দেব ও খরাজ মুখার্জীর মতো অভিনেতাদের দেখা যায়। চলচ্চিত্রে তার নতুন অবয়ব দর্শক ও সমালোচকদের দ্বারা প্রশংসা কুড়ায়। এটি বক্স অফিসে ব্লকবাস্টার তকমা পায় এবং ২০১৬ সালের সর্বোচ্চ আয়কারী বাংলা চলচ্চিত্রের তালিকায় শীর্ষ স্থান দখল করে নেয়। চলচ্চিত্রটির মাধ্যমে তিনি শ্রেষ্ঠ অভিনেতা হিসাবে মেরিল-প্রথম আলো পুরস্কার ও টেলি সিনে পুরস্কার অর্জন করেন। এছাড়াও চলচ্চিত্রটি কালাকার পুরস্কারে শ্রেষ্ঠ চলচ্চিত্র ও শ্রেষ্ঠ অভিনেত্রী বিভাগে পুরস্কার অর্জন করে এবং ফিল্মফেয়ার পুরস্কারে একটি বিভাগে মনোনয়ন লাভ করে। শামীম আহমেদ রনি পরিচালিত মনস্তাত্ত্বিক থ্রিলার চলচ্চিত্র "রানা পাগলা - দ্য মেন্টালে" তার বিপরীতে প্রথম অভিনয় করেন নুসরাত ইমরোজ তিশা, এছাড়াও আঁচল ও সাবরিনা পড়শী দেখা যায় তার সঙ্গে। এটির কাহিনী ক্রিস্টোফার নোলানের "মেমোন্টো" চলচ্চিত্র থেকে অনুপ্রাণিত। যদিও চলচ্চিত্রটি বিভিন্ন কারণে সমালোচিত হয়। মারপিট অপরাধর্মী থ্রিলার চলচ্চিত্র "" পরিচালনা করেছেন মুহাম্মদ মোস্তফা কামাল রাজ। এতে তিনি মালয়েশিয়া থেকে পরিচালিত একটি বাংলাদেশী সংগঠিত অপরাধ সিন্ডিকেটের প্রধান হিসাবে নাম ভূমিকায় অভিনয় করেছেন। যেখানে তার সাথে অভিনয় করেন অপু বিশ্বাস, মিশা সওদাগর ও ভারতের ইন্দ্রনীল সেনগুপ্ত। ঈদুল আযহায় মুক্তি পায় তার অভিনীত মারপিটধর্মী চলচ্চিত্র "বসগিরি"। শামীম আহমেদ রনি পরিচালিত চলচ্চিত্রটিতে তার বিপরীতে অভিনয় করেছেন শবনম বুবলি, যা তার অভিষেক চলচ্চিত্রও। দ্য ডেইলি স্টারের জাহিদ আকবর খানের অভিনয়ের প্রশংসা করেন, বিশেষ করে তার ঢাকাইয়া আঞ্চলিক ভাষা উচ্চারণের প্রশংসা করেছেন। তিনি লিখেন ‘‘চলচ্চিত্রটিতে কিছু লক্ষণীয় দিক ছিল যেমন শাকিব খানের ঢাকাইয়া আঞ্চলিক ভাষা উচ্চারণ, যা মোটামুটি আনন্দদায়ক ছিল। শাকিব খানের উপস্থিতিই পুরো চলচ্চিত্রেতে একমাত্র রক্ষাকবচ ছিল।’’ চলচ্চিত্রটি ১৯তম মেরিল-প্রথম আলো পুরস্কারে ৩টি বিভাগে পুরস্কার অর্জন করে। এই বছরের ডিসেম্বরে মুক্তি পায় তার অভিনীত "ধূমকেতু"। এটি পরিচালনা করেন শফিক হাসান এবং এতে তার বিপরীতে অভিনয় করেন পরীমনি। দ্য ডেইলি স্টার এর জাহিদ আকবর চলচ্চিত্রে তার পরিচ্ছদ ও চুলেরশৈলীর সমালোচনা করেছেন। তিনি লিখেন ‘‘শাকিব খান খুব একটা মন্দ ছিলেন না। তবে দীর্ঘ সময় নিয়ে শুটিং করেছেন সেটা স্পষ্ট বোঝা গেছে। কোন ধারাবাহিকতা ছিলো না কস্টিউম ও হেয়ারকাটে। এক দৃশ্যে বড় চুল দেখা গেলে পরের দৃশ্যে ছোট চুলে হাজির হয়েছেন যা ভীষণ বিরক্তির জন্ম দিয়েছে।’’

২০১৭ সালের শুরুতে মুক্তি পায় তার অভিনীত চলচ্চিত্র "সত্তা"। কথাসাহিত্যিক সোহানী হোসেনের "মা" গল্প অবলম্বনে নির্মিত চলচ্চিত্রটি পরিচালনা করেছেন হাসিবুর রেজা কল্লোল এবং এতে প্রথমবারের তার বিপরীতে অভিনয় করেন ভারতের পাওলি দাম। এই সিনেমায় শাকিব খানের অভিনয় সব শ্রেনীর দর্শকের মন কাড়ে, বক্স অফিসেও চলচ্চিত্রটি সন্তোষজনক ব্যবসা করে। রাইজিংবিডি.কমে রুহুল আমিন, মূল ধারায় নায়ক দিয়ে ভিন্ন ধারার গল্প বলার শুরুটা ভালো হয়েছে বলে প্রশংসা করেন। তিনি লিখেন, "সবুজ  মানে শাকিব খানও তার অভিনয় জীবনের সেরা অভিনয়ের মধ্যে অন্যতম অভিনয়টা করেছেন সত্তায়।" তবে তিনি চলচ্চিত্রে প্রথমদিকের তার অভিনয়ের সমালোচনা করেন। ৪২তম জাতীয় চলচ্চিত্র পুরস্কারে ৫টি বিভাগে পুরস্কার অর্জন করে। চলচ্চিত্রটিতে শাকিব খান বড় লোকের বখে যাওয়া নেশাগ্রস্থ তরুণের চরিত্র সবুজ ভূমিকায় অভিনয় করে চতুর্থবারের মতো শ্রেষ্ঠ অভিনেতা হিসাবে জাতীয় চলচ্চিত্র পুরস্কার অর্জন করেন। এ বছর ঈদুল ফিতরে মুক্তি পায় তার অভিনীত "নবাব" ও "রাজনীতি"। ভারত-বাংলাদেশ যৌথ প্রযোজনার "নবাব" পরিচালনা করেন জয়দীপ মুখার্জী এবং এতে প্রথমবারের মত তার বিপরীতে অভিনয় করেন ভারতের শুভশ্রী গাঙ্গুলী। চলচ্চিত্র ১২৮টি প্রেক্ষাগৃহে মুক্তি পায় এবং এটি ২০১৭ সালের সর্বোচ্চ আয়কারী চলচ্চিত্রের তালিকায় ও সর্বকালের সর্বোচ্চ ব্যবসা সফল বাংলাদেশী চলচ্চিত্র এবং পশ্চিমবঙ্গের চলচ্চিত্রের তালিকায় স্থান করে নেয়। চলচ্চিত্রে তার শক্তিশালী অভিনয় ও নতুনরূপে আত্মপ্রকাশ সমালোচক ও দর্শক দ্বারা উভয় মহলে প্রশংসিত হয়। দ্য ডেইলি স্টারের চলচ্চিত্র সমালোচক জাহিদ আকবর লিখেন, "ছবিটির শুরু থেকে শেষ পর্যন্ত শাকিব তাঁর সবটুকু প্রতিভা ঢেলে দেওয়ার চেষ্টা করেছেন। এর পুরো গল্প জুড়ে নবাব হয়েই ছিলেন তিনি।" অন্যদিকে, "রাজনীতি" চলচ্চিত্রটি পরিচালনা করেন বুলবুল বিশ্বাস। এতে দীর্ঘ একবছর পর তাকে অপুর বিপরীতে দেখা যায়। চলচ্চিত্রটি দর্শক ও সমালোচকদের প্রশংসা লাভ করে। বাংলা ট্রিবিউনের চলচ্চিত্র সমালোচক রায়ান খান চলচ্চিত্রটির পরিচালনা, চিত্রনাট্য ও প্রধান শিল্পীদের অভিনয়ের প্রশংসা করেন। তবে তিনি একই ছবিতে শাকিব খানের দুই ধরনের লুকের নেতিবাচক সমালোচনা করেছেন। তিনি বলেন, "ছবির শুরু থেকে শেষ পর্যন্ত অভিনয়ে তিনি অপ্রতিদ্বন্দ্বী। তার চোখের অভিব্যক্তি অতুলনীয়। তবে আফসোস, ছবির বাকি অভিনয়শিল্পীদের লুকের কন্টিনিউটি (ধারাবাহিকতা) ঠিক থাকলেও শাকিব খানের লুকের কন্টিনিউটি (ধারাবাহিকতা) ছিলনা।" ঈদুল আযহায় মুক্তি পায় শাকিব অভিনীত "রংবাজ" ও "অহংকার"। দুটি চলচ্চিত্রেই তার বিপরীতে ছিলেন শবনম বুবলি।

২০১৮ সালের শুরুতে মুক্তি পায় তার রাজনৈতিক-নাট্য চলচ্চিত্র "আমি নেতা হবো", যেখানে "আমার প্রাণের প্রিয়া"র পর দ্বিতীয়বারের মতো তার বিপরীতে অভিনয় করেন বিদ্যা সিনহা সাহা মীম। চলচ্চিত্রটি বাংলাদেশের শাপলা মিডিয়ার সঙ্গে যৌথভাবে প্রযোজনা করেছে এসকে মুভিজ। এরপর এপ্রিলে তিনি জয়দীপ মুখার্জী পরিচালিত প্রণয়ধর্মী হাস্যরসাত্মক "চালবাজ" চলচ্চিত্রে অভিনয় করেন, যা ২০১৫ সালের তেলুগু "সুব্রাহ্মণ্যম ফর সেল" চলচ্চিত্রের পুনঃনির্মাণ। এটি তার অভিনীত প্রথম ভারতীয় একক প্রযোজনার চলচ্চিত্র, যা প্রযোজনা করেছে ভারতের প্রযোজনা সংস্থা এসকে মুভিজ। চলচ্চিত্রে তার বিপরীতে অভিনয় করেছেন শুভশ্রী গাঙ্গুলী, যেখানে তার সঙ্গে রজতাভ দত্ত, খরাজ মুখোপাধ্যায়, কাজী হায়াত ও আশিষ বিদ্যার্থীদের মতো অভিনেতাদের দেখা যায়। এটি মুক্তির পর সমালোচকদের থেকে ইতিবাচক পর্যালোচনা পায়। যুগান্তরের অনিন্দ্য মামুন খানের অভিনয়ের প্রশংসা করেন, বিশেষকরে তার কৌতুক অভিনয়ের। তিনি লিখেন, ‘‘শাকিব খানও চেষ্টা করেছেন সেরাটাই দিতে। তার কমিডি অভিনয়ও দারুণ ছিল। যার বিনিময়ে হলভর্তি দর্শকদের হাততালি পাচ্ছেন তিনি।’’ ঈদুল ফিতরে মুক্তি পায় "পাংকু জামাই", "চিটাগাইঙ্গা পোয়া নোয়াখাইল্যা মাইয়া" এবং "সুপার হিরো"। কৌতুকধর্মী "পাংকু জামাই" পরিচালনা করেছেন আব্দুল মান্নান, এবং তার বিপরীতে অভিনয় করেছেন অপু বিশ্বাস। "চিটাগাইঙ্গা পোয়া নোয়াখাইল্লা মাইয়া" পরিচালনা করেছেন উত্তম আকাশ। এই চলচ্চিত্রটিও কৌতুকধর্মী, যা চট্টগ্রাম ও নোয়াখালীর আঞ্চলিক ভাষায় নির্মিত। মারপিট অপরাধধর্মী চলচ্চিত্র "সুপার হিরো" পরিচালনা করেছেন আশিকুর রহমান। চলচ্চিত্রে তিনি একজন স্পেশাল ফোর্স অফিসার হিসাবে ইকবাল মাহমুদ সামী চরিত্রে অভিনয় করেছেন। এটি চিত্রায়ণ থেকে শুরু করে মুক্তি পর্যন্ত বিভিন্ন কারণে সমালোচিত হয়। এরপর তিনি ভারতের মারপিট হাস্যরসাত্মক "ভাইজান এলো রে" চলচ্চিত্রে অভিনয় করেন, যেটিও পরিচালনা করেছেন জয়দীপ মুখার্জী। এতে তিনি শ্রাবন্তী চট্টোপাধ্যায় ও পায়েল সরকার বিপরীতে দ্বৈত ভূমিকায় অভিনয় করেছেন। এবছর ঈদুল আযহায় তার অভিনীত "ক্যাপ্টেন খান" মুক্তি পায়। ওয়াজেদ আলী সুমন পরিচালিত চলচ্চিত্রটি সুরিয়া ও সামান্থা অভিনীত ২০১৪ সালের তামিল চলচ্চিত্র "আনজান"-এর পুনঃনির্মাণ। বছরের শেষের দিকে তিনি শ্রী ভেঙ্কটেশ ফিল্মসের ভারতীয় অতিপ্রাকৃতিক রোমহষর্ক "নাকাব" চলচ্চিত্রে অভিনয় করেন, যা পরিচালনা করেছেন রাজীব কুমার বিশ্বাস। যেখানে তিনি নুসরাত জাহান ও সায়ন্তিকা বন্দ্যোপাধ্যায় বিপরীতে দ্বৈত চরিত্রে অভিনয় করেছেন।

৫ বছর পর ২০১৯ সালে তার নিজস্ব প্রযোজনা সংস্থা এসকে ফিল্মসের ব্যানারে "পাসওয়ার্ড" চলচ্চিত্রের মাধ্যমে পুনরায় প্রযোজনায় ফেরেন এই অভিনেতা। এটি মুক্তির দিক দিয়ে তার প্রযোজিত দ্বিতীয় চলচ্চিত্র। এর আগে ২০১৮ সালে তিনি হিমেল আশরাফ পরিচালিত "প্রিয়তমা" নামে একটি চলচ্চিত্র প্রযোজনায় হাত দেন। চলচ্চিত্রটিতে তার বিপরীতে অভিনয় করার কথা রয়েছে শবনম বুবলি। পরে অবশ্য চলচ্চিত্রটি আর মুক্তি পায়নি। বর্তমানে এটির চিত্রায়ণ চলছে।

২০১৯ সালের ঈদুল ফিতরে তার অভিনীত "পাসওয়ার্ড" ও "নোলক" শিরোনামের দুইটি চলচ্চিত্র প্রেক্ষাগৃহে মুক্তি পায়। "পাসওয়ার্ড" চলচ্চিত্রটি বছরের সর্বাধিক প্রেক্ষাগৃহে মুক্তি পায়। নকল, গানের সুর চুরি, অন্য ছবির প্রচারণায় সময় না দেয়ার অভিযোগসহ নানা সমালোচনা সত্বেও এটি ব্যবসায়িকভাবে সফল হয়, ২০১৯ সালের দেশের সর্বাধিক আয়ের চলচ্চিত্র তালিকায় স্থান করে নেয় এবং সমালোচকদের প্রশংসা কুড়ায়। চলচ্চিত্রটি বাংলাদেশে আয়োজিত ১ম ভারত-বাংলাদেশ চলচ্চিত্র পুরস্কারে সর্বাধিক ৫টি বিভাগে পুরস্কার অর্জন করে এবং সেরা জনপ্রিয় অভিনেতা বিভাগে পুরস্কার অর্জন করেন তিনি। প্রণয়ধর্মী "নোলক" চলচ্চিত্র পরিচালনা করেছেন রাশেদ রাহা ও সাকিব সনেট এবং তার দল। এতে তিনি ইয়ামিন হক ববির বিপরীতে শাওন তালুকদার ভূমিকায় অভিনয় করেন। চলচ্চিত্রটি ভারত-বাংলাদেশ চলচ্চিত্র পুরস্কারে একটি বিভাগে পুরস্কার অর্জন করে এবং বেশ কয়েকটি বিভাগে মনোনয়ন লাভ করে। ২০১৯ সালের ঈদুল আযহায় তার "মনের মতো মানুষ পাইলাম না" চলচ্চিত্রটি মুক্তি পায়। এতে তিনি একজন স্বাধীনচেতা আইনজীবী হিসাবে অভিনয় করেন, এবং এ ভূমিকায় তিনি কর্মজীবনে দ্বিতীয়বারের মতো অভিনয় করেন। এর আগে, তিনি আজিজ আহমেদ বাবুল পরিচালিত চিত্রনায়িকা একার বিপরীতে "হুমকির মুখে" চলচ্চিত্রে একজন আইনজীবীর ভূমিকায় এডভোকেট মুরাদ চরিত্রে অভিনয় করেন।

২০২০ সালের শুরুতে তার অভিনীত "বীর" ও "শাহেনশাহ" শিরোনামের দুটি চলচ্চিত্র মুক্তি পায়। "বীর" পরিচালনা করেছেন জনপ্রিয় পরিচালক কাজী হায়াৎ, এতে প্রথমবারের মতো কাজী হায়াতের পরিচালনায় অভিনয় করেন তিনি। চলচ্চিত্রটি প্রযোজনা করেছেন খান নিজে। এটি তার তৃতীয় প্রযোজিত চলচ্চিত্র এর আগে ২০১৪ সালে "" ও ২০১৯ সালে "পাসওয়ার্ড" শিরোনামের দুটি চলচ্চিত্র প্রযোজনা করেছেন তিনি। চলচ্চিত্রটির কাহিনী, সংলাপ ও শাকিব খানের অভিনয় সমালোচকদের প্রশংসা লাভ করে। জাহিদ আকবর লিখেন, "শাকিব খানের অভিনয় দেখার জন্যই 'বীর' দেখেছেন দর্শকরা। সিনেমাজুড়েই দাপটে অভিনয় করেছেন।" "শাহেনশাহ" চলচ্চিত্রটি পরিচালনা করেছেন তরুণ পরিচালক শামীম আহমেদ রনি। এতে তার বিপরীতে প্রথমবারের মতো অভিনয় করেছেন নুসরাত ফারিয়া ও রোদেলা জান্নাত। বেশ কয়েকবার মুক্তি তারিখ ঠিক করেও, পরবর্তীতে মুক্তি না দেয়ায় চলচ্চিত্রটিকে সমালোচনা মুখোমুখি পড়তে হয়।

২০১৬ - বর্তমান
ব্যক্তিগত জীবন
প্রাথমিক জীবন
চলচ্চিত্র প্রযোজনা